**Сценарий за баба Марта 2013**

**Дете: На празника добре дошли!**

**Да са щастливи всичките ни дни!**

**Артисти днес ще са децата –**

**да идем всички във гората.**

**Тук Баба Яга носи радост,**

**а феята е с дъх на младост.**

**Днес Баба Марта през горичката**

**пристига, грабнала торбичката**

**със мартенички бели и червени**

**за всичките деца засмени.**

**Баба Яга: Вижте, аз съм Баба Яга**

**и съм яхнала тояга.**

**Може даже и метла,**

**бързолетна щом е тя.**

**Искам все да е студено,**

**вредом да е заледено.**

**В затвор от лед аз ще скова**

**вестоносците на пролетта!**

**Фея: Аз – магьосница добра**

**няма да го позволя.**

**Имам пръчица вълшебна,**

**затова ми е потребна -**

**с нея ще преборя Злото**

**и ще победи Доброто.**

**Баба Яга: Да, но по- е силно Злото,**

**а от помощ все нуждае се Доброто.**

**Но какъв е този звън?**

**Кой ли буди се от сън?**

**Първи кой се престраши**

**ледовете да строши?**

**Гледай, малко бяло цвете -**

**как ще счупи ледовете?**

**Фея: Сред снега звънче запява.**

**Виж - кокиче се подава.**

**И ще вдигне то на крак**

**минзухар и кукуряк.**

**Ще повикат после дружка –**

**синеока теменужка.**

**Ех, че радост тук ще има**

**с Баба Марта тъй любима!**

**Дете: Кокиче, мъничко кокиче,**

**свенливо, тъничко момиче**

**на хората така си мило,**

**че първо си ги поздравило.**

**Не си ли ти една Снежанка**

**с главица като на камбанка,**

**която сякаш вест ни носи**

**че скоро вън ще ходим боси.**

**Кокиче: Аз не съм снежинка бяла,**

**дето тук си е играла**

**и не съм дори сълзичка**

**от окото на звездичка.**

**Аз съм малкото момиче,**

**нежно, беличко кокиче.**

**Дете: Февруарски вятър вее,**

**сребърно звънче люлее.**

**А звънчето чудновато -**

**със езиче чисто злато.**

**Но защо, кокиче бяло**

**във студа ей тук си спряло**

**с тънката премяна**

**в снежната поляна?**

**Леден беше февруари,**

**мразът тук ще те попари.**

**Кой ще те погледне**

**болно ако легнеш?**

**Кокиче: Аз съм малкото момиче,**

**нежно, беличко кокиче,**

**но ей тук ще си стоя,**

**че от студ не се боя!**

**Зън-зън-зън, зън-зън-зън,**

**ставайте от зимен сън –**

**минзухари, кукуряци,**

**теменужки из трънаци.**

**Аз съм вашето сестриче –**

**ранобудното кокиче!**

**1.   Песен: „Кокиченцето бяло“**

**Дете: Прати ли ни пролетта**

**с топъл дъх покана,**

**ето – първите цветя**

**никнат рано, рано.**

**Затова се първо кичи**

**всеки с бялото кокиче.**

**Теменужка: Слънчо щом прогони**

**зимната вихрушка,**

**цъфнах аз на припек –**

**горска теменужка.**

**Вижте ми цветчето –**

**колко е красиво -**

**нищо, че се крие,**

**че е срамежливо.**

**Дете: Теменужке моя мила,**

**ти си много подранила,**

**че тук рано слънце грее,**

**а зимъс, когато вее**

**и се носи сняг в полята**

**ти се криеш под земята.**

**Дете: Кукуряче, кукуряк,**

**цъфна ли братленце пак,**

**че без кукуряка-хубавец**

**няма пролетен венец.**

**Кукуряк: Нося аз зелен калпак**

**и съм весел-веселяк.**

**Всеки пролетен венец**

**иска да е с хубавец.**

**Аз съм хубаво момченце –**

**чудно пролетно цветенце.**

**2. Песен: „Кукуряче, кукуряк“**

**Дете: Ставай малко минзухарче,**

**стига вече зимен сън.**

**Всяко цветенце – другарче**

**вече вика те навън.**

**Минзухарче: Аз съм малко минзухарче,**

**на цветята съм другарче.**

**Знам, обичат ме децата,**

**че им топля сърчицата.**

**Жълта шапчица развявам**

**и така ви поздравявам.**

**Баба Яга: Стига! Как тъй без да позволя**

**ще цъфтят навред цветя?**

**И деца вън ще играят?**

**Бързо ще им видя края!**

**Я да грабна аз косата**

**и да окося цветята!**

**Фея: Спри! Не давам, бабо Яго!**

**Виждам, че не ти е драго,**

**но се спри и погледни,**

**даже ги помириши.**

**Ще усетиш нещо диво,**

**нещо чудно и красиво.**

**Знам, че цвете и дете**

**стоплят всякое сърце.**

**Баба Яга: Виж ти, колко чудно нещо,**

**сякаш стана ми горещо.**

**Май че ледено парче**

**се стопи в това сърце.**

**А ако ми потанцуват,**

**с тях и аз ще полудувам.**

**3.   Танц на цветята: „Хайде на полето“**

**Зайко: Аз съм Зайко дългоух.**

**Имам много остър слух.**

**Бързоходко съм в гората**

**и приятел на децата.**

**Хей, станете, животинки,**

**събудете се, гадинки.**

**Духа вече топъл юг,**

**Баба Марта идва тук.**

**Тя животните добрички**

**ще закичи с мартенички.**

**Катеричка: Катеричка съм скоклива.**

**Весела и работлива.**

**Със копринено кожухче**

**и опашка като пухче.**

**Имам хубава хралупа,**

**в нея орехчета трупам.**

**Стига вече люта зима,**

**нека слънчице да има!**

**Мечо, Мечо, събуди се,**

**Ставай вече, разсъни се!**

**Мечо: Катеричка щом ме буди,**

**почва пролетното чудо.**

**Чуйте, милички деца**

**със усмихнати лица**.

**Топъл вятър съобщава:**

**-Баба Марта наближава.**

**С бодри стъпки иде вече**

**и съвсем не е далече.**

**Вятърко: Развигор ми казват всички,**

**гост съм от далечен юг.**

**Чуйте ме, деца добрички,**

**Баба Марта иде тук!**

**Днес да я посрещнем с песен**

**и светът ще е чудесен!**

**Никне първата тревица,**

**кука нейде кукувица.**

**Гората стара зашумя**

**и малко косенце запя.**

**Виждам Ежко по пътечката –**

**бърза, бърза към аптечката,**

**че децата му и тричките**

**треска им тресе бодличките.**

**Ежко: Аз съм Ежко Бежко.**

**Ходя бавно, стъпвам тежко.**

**Бавно, бавничко се движа,**

**но за всичко сам се грижа.**

**За храница пеш си ходя**

**и дечицата си водя.**

**Както ходех днес в горицата,**

**носех мляко за дечицата**

**и видях на клон врабчето**

**с мартеничка на вратлето.**

**4.   Песен: „Баба Марта – троп, троп, троп“**

**Лисана: Лакома съм много, със очи лукави,**

**да ми паднат всички ярки ще удавя!**

**Скъпо се продава меката ми кожа,**

**срещне ли ме Зайко, бяга колко може!**

**Патици обичам, вкусна пастърмица,**

**всички ме наричат  Хитрата Лисица.**

**Чух, че ще раздават мартеници чудни**

**ако сте послушни и сте ранобудни.**

**Аз съм най-послушна, аз съм най-добричка!**

**Заслужавам най-красива, най-голяма мартеничка!**

**Баба Яга: Брей, каква хитрана**

**нашата Лисана!**

**Иска ми се да я хвана**

**дяволицата в капана!**

**5.   Песен: „Лиса-Лисана“**

**Фея: Хайде, Слънчо, ставай вече,**

**цяла зима спа на воля,**

**а сега цветя и птички**

**тебе чакат и се молят.**

**Баба Яга: Чакат вече и децата,**

**те са палави и мили.**

**Разтвори им сърчицата,**

**дай им здраве, радост, сили!**

**Фея: Слънчице засмяно,**

**слънчице добричко,**

**колко много чакат те**

**детските очички!**

**Баба Яга: С тебе става топло,**

**светло на сърцето.**

**Слънчице, да грееш**

**всеки ден в небето.**

**Слънчо: Аз съм топло, златно Слънце,**

**галя с обич всяко зрънце.**

**И когато се завръщам,**

**с обич всички аз прегръщам.**

**Зная, чакат ме със радост.**

**Аз съм обич, аз съм младост.**

**Гоня студове, мъгли,**

**будя птици и треви.**

**Баба Марта водя днес.**

**Чух, че правила нощес**

**много пъстри мартенички**

**за големи и мънички.**

**Как ли тя за туй се сети?**

**Все преде през вековете…**

**6.   Песен: „Марта прела, прела цяла зима“**

**Фея: Имало едно време**

**в едно тъмно килерче**

**едно старо панерче**

**и две кълбенца пухени конченца.**

**Баба Яга: Първото било бяло, бяло,**

**сякаш във снежинки спяло.**

**Второто пък - червено, червено,**

**сякаш във зора било потопено.**

**Фея: Баба Марта влязла във килера**

**и бързо, бързо къбенцата запрела.**

**И такааа – от червеното кълбенце**

**направила едно малко момченце.**

**После на бабиното юначе**

**сложила пояс и бяло калпаче.**

**И ето, от нищо и никакъв конец –**

**направила ален, напет хубавец.**

**Баба Яга: А пък от другото направила момиче –**

**нежно и беличко като кокиче.**

**Хоп! - на плитки алени косичката,**

**алена престилка за поличката.**

**Пижо и Пенда да се наричат**

**и като внуците ѝ да се обичат.**

**Фея: Оттогава Баба Марта все прави**

**мартенички за всички – да са живи и здрави.**

**Да са червени, горещи сърцата,**

**да са бели, красиви лицата.**

**Баба Яга: Да се кичат цветята с обеци от пчелички,**

**да се носи навсякъде звънка песен на птички.**

**Фея: Баба Марта и днес си е все тъй чевръста.**

**Баба Яга: Недочува тук-там, наболява я кръста.**

**Фея: Ала още усуква от свойте кълбенца**

**бабомартенски аленобели конченца.**

**Баба Яга: Ти не вярваш, така ли, ти се смееш с очички?**

**Баба Марта пристига със торба с мартенички!**

**Баба Марта! Баба Марта! Ба-ба Мар-та!**

**Влиза Баба Марта: Баба Марта ме наричат.**

**Всички много ме обичат.**

**Ида чак от планината**

**с мартенички във торбата.**

**Правила съм ги сама**

**за послушните деца.**

**Нося здраве, берекет**

**и на всички ви късмет.**

**Да сте здрави и добри**

**и щастливи дълги дни!**

**Ще раздам сега на всички**

**тези чудни мартенички.**

**Виждам алено кълбенце –**

**с бузи румени детенце.**

**И едно момиче мило**

**във кълбенце се е скрило.**

**Червеното кълбенце: Аз- червеното кълбенце -**

**люлка за едно момченце –**

**алено братленце**

**на едно лаленце.**

**Бялото кълбенце: Аз съм бялото кълбенце –**

**люлка за едно детенце.**

**Бялото сестриче**

**на едно кокиче.**

**Б. и Ч. кълбенца: Ний сме бяло и червено,**

**за живот и здраве отредено.**

**Да ни вържат на ръчички**

**на дечицата добрички,**

**да ни кичат по премени**

**на деца засмени.**

**Баба Яга: Чух, че крият те магия!**

**Фея: Пазят и от лошотия!**

**Баба Марта: Няма аз това да крия –**

**те са истинска магия.**

**Майки, сръчни сте в ръцете –**

**мартенички направете!**

**Вкрвам, бързо ще научите**

**как конците да усучете.**

**А дечицата умуват**

**кой ли танц да изтанцуват.**

**Майките навързват предварително приготвени**

**дълги мартеници със звънчета на голям кръг.**

**7.   Танц: „Жълтото цвете“**

**Фея: Всички ако днес решим**

**сили да обединим –**

**Баба Яга: Ще надвием дружно Злото**

**и ще победи Доброто!**

**Всички: Колко леко се живее**

**сред приятели добри**

**даже студ когато вее**

**зимата не ни тежи.**

**Дете: Мартеничка пъстроцветна**

**мил за нас е знак,**

**че красива, многоцветна**

**пролет иде пак.**

**Баба Марта: Заслужават тез деца**

**с нежни и добри сърца**

**мартеници бели и червени**

**и с почерпка чудна подсладени.**

**Изважда питата, украсена с мартеници забодени на клечки.**

**Баба Марта: Бързо на хорцето всички!**

**Хайде, дайте си ръчички!**

**Фея, Баба М, Баба Я: Да сте бели и червени,**

**като слънцето засмени!**

**8.   Всички се хващат на хоро, хванати за въжето**

**от мартеницата направена от майките**

**като символ на бяла магия за здраве**